Spanje wil ebola-verpleegster se hond van kant maakExcalibur NBC News berig dat die hond van gemengde ras van kant gemaak sal word en dan veras sal word. Die verpleegster het twee bejaarde Spaanse sendelinge behandel nadat hulle van Wes-Afrika af huis toe gevlieg het. Hulle het by die hospitaal gesterf. Volgens die berig voer die owerhede in Madrid aan dat daar beskikbare wetenskaplike inligting is wat aandui dat die hond moontlik die dodelike virus aan mense kan oordra. Die verpleegster se man, wat intussen ook in afsondering geplaas is, het op sosiale media sy misnoeë met die owerhede se voorneme te kenne gegee. Hy het ook ŉ foto van die hond, Excalibur, op sosiale media versprei. ŉ Petisie teen die owerhede se voorneme om Excalibur van kant te maak, is intussen op die change.org begin. Meer as 278 000 mense het reeds die petisie onderteken. Die petisie eis dat Excalibur nie van kant gemaak word nie maar ook in afsondering geplaas word. Kliek hier vir vorige berigte oor die ebola-virus.